text: Færre arbejdsløse i Sønderjylland
  09 juni 2015 kl. 07.34
  Der er stadigt færre arbejdsløse i Syd- og Sønderjylland. Ledigheden er det seneste år faldet med 7,4 procent, og det er bedre end landsgennemsnittet.
  På landsplan faldt andelen af ledige med 5,2 procent fra april 2014 til april 2015. Endnu bedre ser det ud i Syd- og Sønderjylland, hvor ledigheden er faldet med 7,4 procent det seneste år. Det viser tal fra Danmarks Statistik, skriver DR.
  Dermed er ledigheden nu nede på 4,1 procent i Syd- og Sønderjylland. Og selv om det er en positiv udvikling, er det stadig et stykke fra, når der er flest i job, siger arbejdsmarkedsforsker ved Aalborg Universitet, Flemming Ibsen.
  - Når det går rigtig godt, og der er fuld knald på højkonjunkturen, så kan man godt nå ned under to procent, endda tæt på en procent ledige, siger han til DR.
  I april stod 8.422 syd- og sønderjyder uden job. På landsplan var der 126.559 ledige i april i år.
  